Мотивационно писмо

Мотивацията движи човека в неговите дела, но най-истинска е тази, която те подтиква да се отдадеш на благородни каузи. Да си родолюбец в днешно време не е по-лесно, отколкото в миналото, когато в името на родината е трябвало да заплатиш най-високата цена – собствения си живот. Днес трудностите са от друг характер – понятието е твърде “размито”, от ограничения национализъмдо широкия космополитизам. Това, което ме кара да се чувствам родолюбец, заниманието ми с доброволческа дейност тук в моят родина.

Благотворителността и безвъзмездните деяния не са непознати и чужди действия за мен. Поради тази причина желая да изразя и своите искрени адмирации за това, което прави проф. Иван Гаврилов, който стимулира мнозина млади хора, давайки им възможността да се включат активно в родолюбива дейност. Чест и почитания не само за успехите му в медицината, но и за труда, който полага в стремежа си да съхрани националната ни памет.

Аз лично не съм избирал българското, избрали са го моите родители, когато преди повече от осемнайсет години са решили да останат в България и именно тук да отгледат детето си. Всъщност появявайки се на бял свят, аз нося българското в себе си, а България е в сърцето ми. Това е моята родина и не съм достатъчно ,,силен”, за да я напусна.

Въпреки многото хора, които се опитваха да ме убедят, че България не е мястото, в което мога да се развивам пълноценно, да сбъдвам мечтите си и да се срещам с прекрасни хора, аз съм убеден, че това е мястото, в което се чувствам най-добре. Аз съм сигурен, че случайности не съществуват и щом съм роден тук, значи това е моето място. А именно точно това място се оказа правилното. И се чувствам обидно от изказвания, че за България няма бъдеще и едва ли не с нея вече е свършено. Как така “С БГ-то е свършено”, щом именно “БГ-то” ме срещна с още десетки млади хора, които вярват в себе си и вярват, че родината им дава всичко желано и нужно, стига да се осмелят да го пожелаят, да запретнат ръкави и да се потрудят здраво за него.

Роден съм в най-бедната част на Европа, но именно в моя роден край, аз се запознах с млади хора, благодарение на които за втора поредна година съм част от организацията, извършваща благотворителни акции, през които събираме парични дарения. Обединени от слоганите ,,Бъди човек” и ,,Северосплотяване” ние закупуваме разнообразни хранителни продукти и неща от първа необходимост. Раздаваме ги по великденските и коледните празници и успяваме да зарадваме десетки самотни пенсионери, които живеят под прага на мизерията в различи северозападни селца, някои от които почти откъснати от света. Всяка нова акция се радва на по-голям успех от предходната. Успяхме да привлечем хора не само от нашия град, но и такива, които идват от София, Плевен и Монтата. Заедно с тях събираме стотици левове, закупуваме десетки хранителни пакети и ги раздаваме в няколко села. Истината е, че за пенсионерите щастието не е в пакетите, които носим, а в това, че има млади хора, които не са ги забравили. А за нас остава удовлетворението от това, че на следващата сутрин над 25 пенсионери ще се събудят спокойни, че има какво да ядат и все още има хора, които ги е грижа за тях.

Аз от малък мечтая да помагам на хора в нужда и да спасявам чавешки живот. За съжаление или не, аз не съм добър в химията и биологията, за да стана лекар, а и хирургията не е моето нещо. Но във водата винаги съм се чувствал като на сушата и точно в България срещнах хора, които да направят от мен един отличен плувец, по-късно се срещнах с такива, които направиха от плувеца един много добър и неуморен спасител, с изграден морален дълг към всеки, станал жертва на воден инцидент. По този начин се запалих по първата долекарска помощ. Една година и няколко наръчника по първа помощ, изядени с кориците, вече имам трето ниво и съм инструктор по първа долекарска помощ в БЧК. Аз надскочих многократно мечтата си да спасявам хора, защото не само имам нужните умения, но и ги предавам, обучавайки други хора как да спасяват човешки живот. Разбира се, аз съм доброволец и правя всичко това безвъзмездно, сащо както го правят и останалите инструктори-доброволци.

Доброволчеството сякаш винаги е било част от мен. От шести клас започнах да се занимавам с превенция на наркотичните зависимости и все се надявам за толкова години чрез тази дейност да съм спасил поне един човек, убеждавайки го да не посяка към потенциално фаталната за него спринцовка.

Избирам българското, защото България ми доказа, че тук мечтите могат да се сбъднат, стига да положиш нужните усилия. България ме среща с прекрасни хора всеки ден, които не спират да ме мотивират. В родината си аз правя това, което обичам, и обичам това, което правя.

**Ивайло Пламенов**